Til Justiskommiteen på Stortinget

Frå Kristkyrkja på Stord, kyrkjelydsrådet.

Ved eit vegskilje.   
Fråsegn i samband med domen mot Arne Viste

Arne Viste har kjempa ein kamp for ureturnerbare asylsøkjarar som ingen av oss andre hadde våga å ta. Desse stakkars menneska har stranda på eit skjær. Dei kjem seg ingen veg, og den norske stat har fråsagt seg alt ansvar for dei og overlate dei til seg sjølve. Det er uverdig.

No er Arne Viste dømt til eitt års betinga fengsel, ei bot på 1,5 millionar kroner og inndraging av ytterlegare 1,4 millionar kroner for å ha tilsett såkalla «papirlause» flyktningar og hatt dei i arbeid.

Me beklagar denne domen, og karakteriserer han som urettferdig.

Arne Viste har brydd seg. Han meiner at Grunnlova sikrar alle menneske rett til jobb og livberging. Og dei som les § 110 ser at han har rett i det. Der er det ingen avgrensningar. Alle arbeidsføre innafor Noregs grenser har rett til arbeid. Det skulle då berre mangla.

Me reagerer sterkt på at staten gjennom sitt arbeidsforbod prøver å røykja ut ei gruppe menneske som ikkje veit kor dei skal ta vegen. Det er umoralsk.

Me vil minna om at retten til arbeid også er knesett i Menneskerettsfråsegna Artikkel 23. Likeeins retten til **statsborgarskap**. Dette er ein del av norsk lovgjeving.

I Noreg er styresmaktene svært opptekne av det dei kallar «innvandringsregulerande tiltak», eit uttrykk som blir brukt heilt skamlaust, og som aldri skulle ha vore lov å bruka. Det bør ut av vokabularet rett og slett fordi det ikkje oppklarer noko som helst, berre tilslører.

Kva er ein rettsstat? Det er ein stat som straffar vonde gjerningar og lønar dei gode. Me må gå attende til krigens dagar og nazismen for å finna sist nordmenn vart dømde for gode gjerningar. No har det skjedd igjen. Me står ved eit vegskilje. Det er eit enormt tap for landet vårt om denne domen skulle bli ståande.

Me er imponerte over Arne Viste. Han kjempar Davids kamp mot Goliat, og han og familien risikerer mykje. Men han bryr seg lite om seg sjølv. Hans fokus er på dei han vil hjelpa. Når han no har tapt, er det i røynda DEI PAPIRLAUSE som har tapt, og Noreg.

Me anmodar med dette Justiskommiteen på Stortinget om å ta tak i denne saka og fremja ei sak for parlamentet om vraking av det urettferdige arbeidsforbodet i Utlendingslova.